﻿ CONDIŢIILE DE VIAŢĂ ALE POPULAŢIEI DIN MEDIUL RURAL IOAN MĂRGINEAN tudiul de faţă conţine o diagnoză a condiţiilor de viaţă ale populaţiei din ruralul românesc, privind trei domenii fundamentale: S locuirea, veniturile şi consumul populaţiei, încheiînd cu analiza autopercepţiilor situaţiei de viaţă ale populaţiei respective. Rezultatele demersului întreprins pun în evidenţă o situaţie critică în domeniul condiţiilor de viaţă din mediul rural, ceea ce reclamă o intervenţie practică pe măsură, aptă să determine o îmbunătăţire consistentă a condiţiilor de viaţă ale populaţiei din mediul rural. După cum arată o serie de cercetări la nivel european, comparativ cu ţările UE, România se situează pe ultimul sau penultimul loc, în privinţa multor indicatori referitori la condiţiile de viaţă ale populaţiei, iar mediul rural atârnă greu la balanţa nefavorabilă, în cazul ţării noastre (Alber, Jens, Tony, Fahey Perception of Living Condition in an Enlarged Europe, Fundaţia pentru Îmbunătăţirea Condiţiilor de Viaţă şi de Muncă, Luxembourg, 2004). Pe de altă parte, am în vedere necesitatea unei mai bune gestionări a situaţiilor de risc crescut la care este expusă populaţia din mediul rural, cum sunt seceta şi inundaţiile. Dacă în acest an locuitorii satelor au suferit mult de pe urma inundaţiilor, în anii trecuţi multe zone rurale au fost afectate de seceta prelungită. Înainte de a trece la expunerea propriu-zisă a temei, se impun câteva precizări în legătură cu populaţia din mediul rural românesc, fiind vorba de aproape jumătate din populaţia ţării, respectiv peste 10 milioane persoane (47% din cele 21,7 milioane recenzate în luna martie, 2002 – Recensământul populaţiei şi locuinţelor din 18 martie 2002, INS, 2003). În rural se găsesc 44% din gospodăriile populaţiei din România, iar într-o bună parte din ele se cultivă pământul sau se cresc animalele (Condiţiile de viaţă ale populaţiei din România, INS, 2004). În ceea ce mă priveşte, nu voi dezbate aici şi acum definirea mediului rural, dar îl voi considera drept arie de locuire şi activităţi în condiţii naturale, spaţiu deschis, spre deosebire de spaţiu construit, specific urban. Nu voi pune în discuţie nici rigurozitatea criteriilor de diferenţiere a celor două tipuri pure de habitat uman, este evident însă faptul că avem de-a face cu multiple interferenţe şi treceri graduale de la centrul urban, prin excelenţă multifuncţional, la satul propriu-zis, legat de cultivarea pământului, respectiv de valorificarea unor resurse ale solului şi/sau subsolului. În această delimitare nu este vorba de gradele diferite de echipare CALITATEA VIEŢII, XVII, nr. 1–2, 2006, p. 153–170 154 IOAN MĂRGINEAN 2 tehnică, de dezvoltare a infrastructurii şi de dotare a gospodăriilor populaţiei cu diverse facilităţi şi acces la utilităţile publice (deşi această diferenţiere există în cazul României), cât de elemente ce alcătuiesc modul de viaţă şi activitate specifice pentru o colectivitate sau alta. Dealtfel, rămânerea în urmă a satului (ruralului) în privinţa beneficierii de facilităţile tehnice are o cauzalitate istorică multiplă. În societăţile dezvoltate însă, apropierea satului de oraş, în privinţa confortului locuirii, a devenit atât de mare, încât percepţia tradiţională a ruralului, ca zonă slab dezvoltată, şi-a pierdut semnificaţia. Unele zone exterioare centrului urban oferă, adesea, un nivel de confort asemănător sau chiar superior celui din oraşe. Acest confort nu caracterizează, deocamdată, decât în foarte mică măsură situaţia din România (cazul grupurilor de vile de la periferia oraşelor sau localizate în diverse zone pitoreşti ale ţării). În abordarea de faţă, distincţia urban/rural (oraş/sat) este cea operată la nivel administrativ, chiar dacă se pot identifica anumite oraşe cu caracteristici rurale puternice. În România, la nivelul anului 2002, erau declarate 266 oraşe şi 2 689 comune. Un an mai târziu (2003), numărul oraşelor a crescut cu trei, ajungându-se la 269 oraşe. De asemenea, a crescut şi numărul comunelor cu 25, ajungându-se la 2 714. Aceste comune reunesc circa 13 000 sate (Anuarul Statistic al României, INS, 2004). Revenind la prezentarea succintă a caracteristicilor populaţiei rurale din România, mai consemnez faptul, bine cunoscut, dealtfel, că în ultimele decenii ale secolului al XX-lea a avut loc o migraţie masivă din agricultură şi rural spre industrie şi urban, ceea ce a dezechilibrat structura pe vârste a populaţiei. După 1990, acest proces migratoriu s-a diminuat considerabil. A apărut migraţia inversă, din industrie şi oraş spre rural şi agricultură. Dezechilibrul pe vârste nu s-a resorbit, populaţia rurală fiind mai îmbătrânită decât în urban, iar resursele de muncă sunt diminuate. De fapt, ambele grupe extreme de vârstă sunt mai puternic reprezentate în rural. Astfel, dacă în urban populaţia de până la 15 ani reprezintă 14,3% din total, în rural ea ajunge la 18,4%. Tot această valoare o are însă şi populaţia în vârstă de 65 ani şi peste, faţă de 11,3% în urban (Condiţiile de viaţă ale populaţiei, INS, 2005). În ceea ce priveşte populaţia activă din mediul rural, ea însumează numai 3,9 milioane persoane (38% din total), din care 3,5 milioane (34% din total) era populaţia ocupată în momentul ultimei recenzări, din martie 2002. Mai întâi să observăm că, în luna martie, proporţia populaţiei ocupate din rural este inferioară celei din lunile de vară. Chiar şi aşa însă, comparativ cu volumul de populaţie de vârstă activă (15–64 ani) formal, proporţia populaţiei ocupate este superioară în rural, comparativ cu urbanul, punându-se problema, în fiecare caz în parte, să se ajungă la creşterea gradului de ocupare a populaţiei, inclusiv prin programe de lucru flexibile, cu program redus, respectiv pe perioade scurte de timp. Deocamdată, în rural şi mai ales în agricultură, avem de-a face, însă, cu o subocupare cronică, atât prin lipsa lucrului în anumite perioade ale anului, cât şi printr-o productivitate a muncii extrem de scăzută, fiind vorba, pe de o parte, de dependenţa de sezonalitate a agriculturii clasice în spaţiu deschis, şi, pe de altă parte, de o slabă dotare tehnică a lucrărilor agricole, respectiv de lipsa resurselor pentru efectuarea lucrărilor necesare şi pentru investiţii. 3 CONDIŢIILE DE VIAŢĂ ÎN MEDIUL RURAL 155 Pe de altă parte, reţine atenţia numărul mic de persoane înregistrate ca şomer, reprezentând sub 4% din populaţia activă. Este, de fapt, vorba de un puternic sentiment de descurajare în a căuta de lucru. Din totalul populaţiei ocupate, circa 69% îşi desfăşoară activitatea în agricultură şi servicii anexe. Peste 1/5 din populaţia ocupată lucra în afara localităţii de domiciliu (navetiştii), cei mai mulţi la oraş (circa 680 mii). Faţă de înregistrarea de recensământ este de aşteptat ca, numărul populaţiei care desfăşoară activităţi agricole pe anumite perioade de timp şi de o anumită natură să fie mai mare. Astfel, cel puţin o parte din cele aproape un milion de casnice şi un alt milion de persoane declarate întreţinute, precum şi o parte dintre cei 2,6 milioane pensionari este posibil să desfăşoare activităţi aducătoare de venit. Totodată şi numărul persoanelor care lucrează în străinătate, de numai 62 mii persoane cu domiciliul în rural, trebuie să fie mult mai mare. Nu este lipsit de suport să se considere că o parte din populaţia care nu s-a regăsit la recensământ, în raport cu evidenţele curente de stare civilă, de circa 700 mii persoane, la nivel de ţară, se aflau în străinătate). La rândul său, ruralul este loc de muncă pentru o parte din orăşeni (circa 127 mii persoane). După statutul profesional, cele mai multe persoane ocupate sunt salariaţii (43%), respectiv îşi desfăşoară activitatea în gospodăria proprie (42%). Având în vedere faptul că o bună parte dintre salariaţii înregistraţi în rural lucrau în oraşe, rezultă că tipul predominant de activitate rurală rămâne cel agricol, cu precădere în gospodăria proprie. Discrepanţa urban – rural se manifestă puternic în domeniile instrucţiei şcolare şi accesului la formare de pregătire liceală şi de învăţământ superior. Circa 67% din populaţia satelor a absolvit cel mult studii gimnaziale, faţă de 55% în urban (INS, 2005). La rândul său, analiza locuirii, a veniturilor şi consumului populaţiei se 1 bazează pe mai multe surse . LOCUIREA ÎN RURAL Locuirea şi activitatea în mediul rural oferă o serie de elemente de atracţie, dar sunt supuse şi unor servituţi importante şi chiar unor riscuri vitale, prin fenomene distructive, în condiţiile precare de amenajare a teritoriului şi gestionare 1 Acestea provin din cercetările desfăşurate la ICCV de-a lungul anilor, între care am în vedere Diagnoza calităţii vieţii (cercetare coordonată de subsemnatul). Datele respective sunt de mare valoare deşi, datorită lipsei fondurilor, în ultimii şase ani, cercetări la nivel naţional s-au realizat în anii 1999 şi 2003. De asemenea, mă bazez pe rezultatele unor analize şi studii specializate, efectuate la ICCV de către C. Zamfir, Gh. Socol, A. Bălaşa, M. Stanciu, A. Mihăilescu, I. Precupeţu, D. Chiriac, S. Ilie, M. Stănculescu, A. Dan, M. Voiocu, B. Voicu şi alţi colegi, pe teme referitoare la venituri, consum, locuire, dezvoltare comunitară, capital uman, calamităţi naturale etc. precum şi pe surse de date şi cercetări INS, anchetele FSD şi alte informaţii pertinente în domeniu de referinţă. Mulţumesc în special colegilor Adina Mihăilescu, Iuliana Precupeţu, Florina Nicolau şi Mircea Dumitrana pentru ajutorul substanţial acordat în pregătirea studiului de faţă. 156 IOAN MĂRGINEAN 4 a situaţiilor de urgenţă care pot să apară (anul 2005 fiind unul de o gravitate deosebită în această privinţă). Între servituţiile prezente în mediul rural românesc menţionez: izolarea unor aşezări umane, datorită situării în spaţii greu accesibile, drumurilor deteriorate, lipsei mijloacelor de transport, ceea ce conduce la depopularea unor arii întinse situate, cu precădere, în zone colinare şi de munte; lipsa/precaritatea resurselor de existenţă, în general, dar cu precădere în aşezările mici, sau în cadrul anumitor comunităţi, între care şi populaţiile de romi, cu atât mai mult cu cât aceştia din urmă nu dispun de proprietăţi agricole şi/sau forestiere, au posibilităţi extrem de reduse de ocupare într-o activitate aducătoare de venit, cel mai adesea datorită neîndeplinirii criteriilor de şcolaritate şi calificare; neajunsuri majore în asigurarea accesului la utilităţile publice; slaba acoperire cu servicii sociale a unor zone: serviciile de educaţie, de îngrijire a sănătăţii şi de asistenţă socială etc. Fără îndoială că, adesea, criteriile de servitute se cumulează la nivelul unei localităţi (comunităţi), ceea ce conduce la privaţiuni severe în ceea ce priveşte condiţiile de viaţă. Toate aceste servituţi şi riscuri pot ajunge să covârşească avantajele pe care le oferă condiţiile naturale de viaţă şi să facă pentru o parte din mediul rural să fie nu atât o opţiune de locuire pentru populaţie, cât o constrângere, în sensul că nu au posibilitatea de a se desprinde de acest mediu de viaţă, pentru că, fie nu au avut acces la pregătire şcolară adecvată, fie nu găsesc de lucru în altă parte, fie nu pot avea o locuinţă în urban etc. Cu alte cuvinte, este posibil să avem de-a face, mai degrabă, cu soluţii negative pentru locuirea şi activitatea în rural, mai ales în agricultură, şi nu cu decizii libere de constrângeri exterioare în alegerea ocupaţiei şi a mediului de viaţă. Un argument deloc de neglijat în evidenţierea existenţei unor dificultăţi de viaţă ale populaţiei din rural constă în faptul că durata medie a vieţii este mai mică aici decât în urban, atât pe total, cât şi pe cele două sexe. Astfel, dacă în perioada 2001–2003 durata medie a vieţii a fost în România de 71,01 ani (oricum, mult inferioară celei din ţările dezvoltate, deşi a crescut, comparativ cu deceniile anterioare) în urban era de 71,8 ani, iar în rural de 70,08 ani, respectiv 66,4 ani la bărbaţi şi 74,1 ani la femei, în rural, faţă de 68,2 ani şi 75,4 ani în urban (Anuarul Statistic al României, INS, 2004). Nu trebuie să scăpăm din vedere faptul că, deşi este substanţială, o bună parte din suprafaţa agricolă (de aproape 15 milioane ha), adică peste 50%, este de calitatea a IV şi a V, pe o scală de la I (foarte bună) la V (foarte slabă). Numai 2,8% din această suprafaţă este de foarte bună calitate, iar din suprafaţa agricolă, de 9,4 milioane ha, 4% este de calitate foarte bună, în timp ce pentru 35%, coeficientul este slab şi foarte slab. Peste 7 milioane ha de teren agricol sunt afectate de secetă prelungită, din care 3 milioane ha au fost, odată, amenajate pentru irigaţii. În acelaşi timp, 3,7 mil. ha sunt afectate de umiditate excesivă. În fine, să mai consemnăm că, pe aproape 1 milion ha teren agricol, solul este poluat cu substanţe chimice (Anuarul Statistic al României, INS, 2004). 5 CONDIŢIILE DE VIAŢĂ ÎN MEDIUL RURAL 157 Într-o cercetare consacrată ruralului (Eurobarometru rural, FSD, 2002), izolarea localităţilor din cauza zăpezilor, pentru cel puţin o săptămână, este indicată de aproape o treime dintre subiecţi. În aceeaşi proporţie ei au reclamat drumurile impracticabile pentru autovehicule, în anotimpul ploios. La rândul său, lipsa apei potabile în sezonul uscat a fost indicată de peste jumătate dintre subiecţi (55%), iar 9% dintre ei au rămas fără apă de băut mai mult de o săptămână, în ultimul an. În cercetările ICCV, de diagnoză a calităţii vieţii, calitatea mediului natural este apreciată a fi, mai degrabă, pozitivă. Astfel, pe o scală de la 1 la 5, valoarea medie a răspunsurilor subeşantionului din rural din anul 2003 a fost de 3,8 (8% au considerat mediul a fi de slabă calitate, 17% au acordat calificativul satisfăcător, în 2 timp ce pentru 60% acesta era bun, iar pentru 14% era foarte bun) . Şi calitatea locuinţei primeşte o valoare medie peste cea teoretică a scalei cu cinci grade de intensitate, respectiv 3,6, în 2003 (64% dintre subiecţi consideră locuinţa a fi bună şi foarte bună, în timp ce 9% o consideră a fi slabă). Trebuie precizat că, în cercetări pe bază de eşantioane generale chiar mai mari decât ale noastre, nu se surprind extremele, nu sunt cuprinse persoanele care nu au locuinţă sau nu locuiesc cu forme legale şi, în ultimă instanţă, nu au fost incluse pe listele de alegători, acestea din urmă fiind cadrul utilizat de noi pentru eşantionarea aleatoare multistadială. În cercetările INS identificăm faptul că cvasitotalitatea gospodăriilor din rural deţin locuinţa în proprietate (98%) (Condiţiile de viaţă ale populaţiei, INS, 2005). Totuşi, materialele de construcţie sunt de calitate scăzută pentru o bună parte din locuinţe, având, deci, vulnerabilitate crescută la intemperii şi o durată mică de existenţă. Astfel, (după aceeaşi sursă citată anterior), 42% dintre locuinţele din rural (46%, în cazul agricultorilor) sunt construite din paiantă/chirpici, 30% sunt exclusiv din cărămidă, 18% din cărămidă şi beton, 11% din lemn. Dacă avem în vedere facilităţile principale care definesc confortul modern al locuirii, cu excepţia energiei electrice de care beneficiază cvasitotalitatea gospodăriilor şi în mediul rural (99%), celelalte facilităţi se regăsesc într-o măsură redusă, unele chiar foarte redusă: de încălzirea locuinţelor prin centrală termică (publică şi proprie) beneficia doar 2,4% din gospodăriile din rural, la nivelul lunii 2 De reţinut că valoarea mediei de 3,7 se situează printre cele mai mari înregistrate la cei peste 60 de indicatori de percepţie utilizaţi în diagnoza calităţii vieţii. Aceste valori sunt depăşite doar de cele referitoare la percepţia calităţii relaţiilor de familie şi de vecinătate, al căror nivel trece uşor de 4 pe aceeaşi scală de la 1 la 5, situaţie ce dovedeşte faptul că oamenii consideră calitatea vieţii lor a fi relativ modestă, cu atât mai mult cu cât există şi indicatori a căror valoare medie se situează în intervalul 1–2, mai ales cei privitori la condiţiile de viaţă (I. Mărginean, A. Bălaşa, coord., 2002 Calitatea vieţii în România). Pentru anul 2003, subeşantionul din rural de 475 persoane a fost selectat din 39 de sate aparţinând de 26 de comune din 23 de judeţe. La acest volum mic de persoane studiate, dar satisfăcător, totuşi, pentru analiza de faţă, mai ales că avem de-a face cu o populaţie relativ omogenă, vom pune în evidenţă mai ales diferenţele mari dintre caracteristicile indicatorilor (variabilelor). Deşi în anul 2003 s-au înregistrat valori uşor mai favorabile faţă de perioda anterioară, nu vom insista, totuşi, pe analiza comparativă, întrucât şi în 2003 situaţia generală a condiţiilor de viaţă ale populaţiei rămâne una destul de gravă. 158 IOAN MĂRGINEAN 6 iunie 2004; 4% dintre gospodării erau racordate la reţeaua publică de canalizare, iar 13% aveau sistem propriu de canalizare; 8%, instalaţii de gaze naturale, în timp ce 89% din gospodării încălzeau locuinţa cu sobe pe bază de lemne/cărbune, petrol, 20% utilizând exclusiv acest procedeu şi pentru prepararea hranei; 12% au grup sanitar în locuinţă şi 19% în afara locuinţei; 13% au instalaţii de apă caldă, şi respectiv 17% erau prevăzute cu baie/duş; de instalaţii de apă potabilă în locuinţă dispuneau 17% din gospodării, alte 9% au instalaţii de reţea publică în curte, celelalte gospodării fie au instalaţii proprii în curte, fie se aprovizionau de la fântână, iar 27% dintre gospodării se aprovizionează cu apă din afara propriei curţi; doar 25% din locuinţe aveau instalat post telefonic. Vom încheia referirile la locuirea în rural cu câţiva dintre indicatorii subiectivi şi de evaluare a condiţiilor de viaţă utilizaţi în cercetările ICCV. Întrebaţi despre mulţumirea în viaţa de zi cu zi (iunie 2003), subiecţii s-au declarat, mai degrabă, nemulţumiţi decât mulţumiţi. Pe scala de la 1 la 5, valoarea medie a răspunsurilor, de 2,8, este sub media teoretică: 38% dintre subiecţi au declarat că sunt nemulţumiţi, 32% nu erau nici mulţumiţi nici nemulţumiţi, iar 29% s-au declarat mulţumiţi de viaţa lor de zi cu zi. Starea subiectivă din zilele premergătoare realizării investigaţiei de teren (o perioadă fără evenimente deosebite în plan naţional şi/sau local) era una de îngrijorare: aproape o treime din subiecţi (31%) aveau supărări mari, peste jumătate (55%) nu se simţeau bine (ceva nu merge, mici supărări) şi doar 13% au declarat că nu au probleme. Domeniile mai favorabile din viaţa oamenilor erau reprezentate de familie şi relaţiile cu vecinii: 85% dintre subiecţi au relaţii bune şi foarte bune în familie şi cu vecinii, iar valoarea medie pe scala de la 1 la 5 este de 4, în ambele cazuri. Cât priveşte administrarea localităţii de către primărie, valoarea medie a răspunsurilor, deşi mai mică, se situează în partea pozitivă a scalei, fiind de 3,2 (20% acordă calificativul slab, 31% pe cel de satisfăcător, iar 49% spun bine şi foarte bine). Cu toate acestea, o proporţie covârşitoare de subiecţi consideră că nu pot influenţa deciziile la nivelul localităţii: 74% declară că au influenţă foarte scăzută şi scăzută şi doar 5% consideră că au influenţă ridicată (media răspunsurilor scalei de la 1 la 5 este de 2,1, una dintre cele mai mici pe ansamblu diagnozei calităţii vieţii). În schimb (în măsura în care poate exista un astfel de schimb), oamenii se aşteaptă să fie bine trataţi de către funcţionarii din primărie: 82% se aşteaptă la amabilitate, 13% percep indiferenţa funcţionarilor şi numai 4% se aşteaptă la ostilitate. Posibilitatea de a rezolva o problemă la primărie este relativ înaltă: 37% răspund cu siguranţă şi 47% probabil, da, în timp ce 10% răspund probabil, nu, iar 4% sigur nu. Dacă ar fi confruntat cu o situaţie dificilă pe stradă, se contează moderat pe ajutorul celor din jur: 28% nu contează pe ajutor, în cazul că sunt agresaţi pe stradă, 46% contează puţin şi 25% contează mult pe un astfel de ajutor. Totuşi, mulţi dintre subiecţi consideră a se bucura de securitate relativ înaltă acasă şi pe stradă, ceea ce nu înseamnă cu nu sunt şi îngrijorări în legătură cu aspectul 7 CONDIŢIILE DE VIAŢĂ ÎN MEDIUL RURAL 159 respectiv. Media răspunsurilor pe scala de la 1 la 5 este de 3,5, în condiţiile în care 16% consideră că au o securitate scăzută acasă şi pe stradă, 37% dau calificativul satisfăcător, iar pentru 45%, securitatea personală este ridicată. Deşi infracţionalitatea este inferioară în mediul rural decât în cel urban (95 mii persoane învinuite în 2003, respectiv 110 mii – Anuarul Statistic, 2004), omuciderea este mai frecventă în rural decât în urban. Activitatea poliţiei din localităţi primeşte şi ea un calificativ pozitiv (media este de 3,8), 77% dintre subiecţi se aşteaptă să fie trataţi cu amabilitate la poliţie, iar ostilitatea este reclamată de 3% dintre subiecţi. Ne oprim, deocamdată, cu implicarea analizei indicatorilor subiectivi şi de evaluare în analiza condiţiilor de viaţă. Ea va fi continuată şi în legătură cu veniturile şi consumul populaţiei în paragraful următor. VENITURILE ŞI CONSUMUL DE BUNURI ŞI SERVICII, ÎN GOSPODĂRIILE POPULAŢIEI DIN MEDIUL RURAL Cercetarea veniturilor şi consumului populaţiei reprezintă o adevărată provocare. Pe de o parte, apare necesitatea determinării lor la nivel macrosocial (societatea ca întreg, zone, comunităţi umane), iar, pe de altă parte, interesează în mod deosebit şi determinările la nivel microsocial (persoane, gospodării ale populaţiei), tocmai pentru a cunoaşte ce se întâmplă cu resursele create în societate, cum se distribuie şi, în final, care sunt condiţiile de viaţă ale populaţiei. Diversele studii realizate, inclusiv la ICCV, au scos în evidenţă diminuările drastice ale resurselor macroeconomice ale nivelului de trai, în primul deceniu al tranziţiei la economia de piaţă. Am în vedere aici valorile Produsului Intern Brut (PIB) şi ale Fondului de Consum Final al Populaţiei (FCFP). Conform Anuarelor Statistice ale României, la 10 ani de la demararea tranziţiei, în 1999, PIB-ul pe locuitor s-a situat la doar 80% faţă de nivelul atins în 1989 (cele mai drastice diminuări au fost la nivelul anilor 1993 şi 1994 – de numai 76–77% faţă de 1989). Începând cu anul 2000, se înregistrează creşteri continue ale PIB pe locuitor, care în 2002 a ajuns la nivelul celui din 1989 (între timp, însă, şi numărul populaţiei ţării s-a diminuat cu circa 1,5 milioane persoane). La rândul său, FCFP-ul, după o uşoară creştere de compensare a perioadei anterioare în anul 1990, s-a diminuat la 77,5% în 1992, pentru a spori la 98% în 1996, dar şi pentru a scădea din nou la 90%, în 1999, faţă de 1990. Eliminarea decalajelor se realizează în 2001 şi se ajunge la circa 112%, în anul 2003, faţă de 1990. Distribuţia agregatelor macroeconomice este relevantă pentru caracterizarea politicilor publice. De exemplu, în România, consumul final al administraţiei publice a avut o dinamică mult superioară consumului final al populaţiei, dar şi formării brute de capital fix. Dacă în 1992, consumul final al populaţiei ajungea la minimul de 77,5%, comparativ cu 1990, iar formarea brută de capital fix se situa la 75,9% faţă de acelaşi an, 1990 (minimul a fost în 1991, cu numai 68,4%), consumul final al administraţiei publice se situa la 113% faţă de 1990, pentru a 160 IOAN MĂRGINEAN 8 ajunge la 132%, în 1996. Fără îndoială că, între timp, a sporit şi numărul instituţiilor administraţiei publice, dar s-a procedat şi la o supradimensionare a funcţiilor publice, a numărului de personal şi a birocraţiei, în ultimă instanţă. Altfel spus, spre administraţia publică, începând cu Parlamentul şi Guvernul, s-au îndreptat fonduri ca şi cum ar fi fost resurse din abundenţă, fără să se ţină cont că se diminuează resursele altor destinaţii, şi mai ales, pentru domeniul social, sănătate, învăţământ, pentru consumul populaţiei etc. Interesul demersului de faţă îl reprezintă veniturile şi consumul populaţiei care locuieşte în mediul rural. Mai exact, ale gospodăriilor populaţiei din mediul rural, neavând date despre unităţile de convieţuire comună (cămine, unităţi militare etc.). Provocarea invocată la începutul paragrafului atârnă şi mai greu în cazul cercetării veniturilor şi consumului populaţiei săteşti. Evident, mai întâi sunt dificultăţile de ordin general în determinarea veniturilor. Deşi au formă precisă (se exprimă în valori numerice monetare), determinările respective nu sunt, cel mai adesea, şi exacte (corecte în totalitate), deoarece apar erori nesistematice în înregistrarea tuturor intrărilor de venit din surse diverse. Unele dintre aceste surse sunt apelate individual, altele, la nivel de gospodărie, de unde relevanţa mai mare a acestei ultime unităţi de analiză a venitului, ca şi a consumului, dealtfel (gospodăria fiind alcătuită dintr-una sau mai multe persoane care au, de regulă, un buget comun şi se gospodăresc împreună). Cel mai adesea se întâlnesc gospodăriile familiale, dar nu numai, şi nu cu toţi membrii unei familii, aşa încât ea rămâne o unitate deschisă, şi de talie variabilă de la o etapă la alta, precum şi cu structuri variabile, în ceea ce priveşte numărul celor care au venit individual şi sursele venitului respectiv, numărul persoanelor întreţinute etc. Cu totul altul este efectul dacă din gospodărie lipsesc, pentru o perioadă mai scurtă sau mai lungă, una sau mai multe persoane aducătoare de venit, sau dacă lipsesc dintre cele care sunt întreţinute, respectiv dacă gospodăria primeşte venituri de la alţi membri de familie sau transferă resurse către persoane care aparţin de o altă gospodărie. Apoi la înregistrare subiecţii pot uita şi/sau omite declararea anumitor venituri, faţă de cel care face înregistrarea sau chiar faţă de ceilalţi membrii ai gospodăriei (pentru a dispune de ele personal). În fine, mai aducem în discuţie încă două elemente (desigur, nu singurele care trebuie avute în vedere): primul se referă la faptul că unele gospodării au venituri numai în valori monetare, altele în valori monetare şi în natură, iar altele numai în natură, iar convertirea veniturilor în natură, în valori monetare se realizează cu o anumită aproximaţie; al doilea aspect priveşte profilul economic al gospodăriilor populaţiei, unele dintre acestea sunt strict unităţi de consum, altele însă sunt unităţi de producţie şi consum, producţia fiind, la rândul său, destinată vânzării, vânzării şi consumului propriu al gospodăriei sau numai consumului propriu (aşa-numitul autoconsum), fie el numai al oamenilor, sau al oamenilor şi animalelor din gospodărie. Strâns legat de înregistrarea veniturilor apare necesitatea precizării despre ce venituri este vorba, făcându-se diferenţa între venitul câştigat printr-o serie de activităţi, aşa-zisul venit de piaţă (venit-factor), transferurile către bugetele publice 9 CONDIŢIILE DE VIAŢĂ ÎN MEDIUL RURAL 161 (impozite, taxe), transferurile sociale sau de la diverse organizaţii şi persoane către bugetul gospodăriei. Dacă din venitul-factor scădem plăţile impuse şi adăugăm transferurile, obţinem venitul disponibil pentru consum (acest venit disponibil este de cel mai mare interes pentru analiza veniturilor şi cheltuielilor de consum ale populaţiei, el face, dealtfel, cu precădere obiectul studiilor socioeconomice, inclusiv la ICCV). Pentru a determina care sunt veniturile nete din venitul disponibil se scad impozitele indirecte (TVA) plătite pe bunuri şi servicii. Distribuţia veniturilor nete ale populaţiei şi raportul dintre categoriile de populaţie se modifică radical, în acest ultim caz, nu o dată inegalităţile fiind mari. În înregistrările INS (date de cea mai mare importanţă, ele neputând fi suplinite de alte instituţii) ale bugetelor de familie se au în vedere toate intrările de venit şi toate destinaţiile cheltuielilor, inclusiv cele pentru producţie şi investiţii, respectiv pentru consumul animalelor din gospodărie. Acest fapt este, fără îndoială util, numai că, dacă dorim să determinăm venitul disponibil pentru consumul uman şi cheltuielile efectuate în acest scop, se impune să se separe valorile respective din total. În publicaţia INS Condiţiile de viaţă ale populaţiei din România, 2005 (cu date pentru perioada ianuarie 2003–mai 2004), nivelul şi distribuţia veniturilor totale ale populaţiei României pun în evidenţă precaritatea condiţiilor de viaţă la nivel general, dar şi inegalităţi marcante între urban şi rural. Astfel, 11% dintre gospodării (4% în urban şi 20% în rural) au dispus de mai puţin de 19 milioane lei pe an (sub 475 euro), aproximativ 1,6 milioane lei (40 euro)/lună. Până la 39 milioane pe an (975 euro/an, 81 euro/lună) se încadrau 31% dintre gospodării (18% în urban şi 48% în rural). La ultimul nivel considerat, peste 125 milioane anual (3 125 euro/an, 260 euro/lună), se încadrau 13% dintre gospodării (19% în urban şi 6% în rural). Referindu-ne în continuare numai la rural, INS a determinat un venit mediu total/lună pe gospodării în valoare de 9 985 600 lei şi de 3 262 000 lei pe persoană. Deducerea impozitelor, a cheltuielilor de producţie şi a celor destinate consumului animalelor din gospodărie ne conduce la o valoare medie de 7,4 milioane lei pe gospodărie venit lunar disponibil intrat. Pe surse de provenienţă, suma respectivă se compune din venituri băneşti, în proporţie de 73% (27% transferuri sociale, 24% salarii +12% venituri din agricultură +6% vânzarea de proprietăţi +4% venituri din activităţi independente neagricole) şi 29% din contravaloarea produselor agroalimentare şi nealimentare produse şi consumate în gospodărie. La rândul lor, cheltuielile de consum s-au situat la o medie lunară de 6,9 milioane lei, rezultând o economisire medie pe o gospodărie de 0,5 milioane lei pe lună. În fapt, doar 8,7% dintre gospodării au reuşit să economisească, 67% s-au încadrat în veniturile avute, 5% au apelat la economii anterioare, iar 19% s-au împrumutat. Totuşi, împrumuturi în derulare aveau numai 7,4% din gospodăriile din rural (70% de la bănci). Creditele au fost utilizate pentru cumpărarea bunurilor de folosinţă îndelungată – 31%, acoperirea cheltuielilor de consum ale gospodăriei – 29%, nevoi personale ale membrilor gospodăriei – 25%. 162 IOAN MĂRGINEAN 10 Gospodăriile care au depăşit nivelul veniturilor reprezintă 13% din total (reparaţii la locuinţe, 36%, cumpărarea de bunuri de folosinţă îndelungată, 28%). În acelaşi timp, 17,4% din totalul gospodăriilor nu au putut face faţă plăţilor datorate (59% pentru energia electrică, 25% pentru întreţinerea locuinţei, 23% pentru abonamentele radio, TV). Cât priveşte înzestrarea gospodăriilor cu bunuri de folosinţă îndelungată, constatăm prezenţa scăzută a multora dintre bunuri. Dacă televizorul, frigiderul şi aragazul sunt răspândite, la nivelul anului 2004, 92% din gospodării având televizor alb-negru şi color, 85% având aragaz, iar 77% având frigider, celelalte bunuri se regăsesc în mică măsură: maşina de spălat (simple şi automate) – 38%; radio (casetofon) – 25%; aspirator de praf – 17%; automobil – 16%; telefon mobil – 7%; computer – 4%. Dincolo de valorile ca atare, este de menţionat că o parte a bunurilor de folosinţă îndelungată este de slabă calitate. Populaţia fie doreşte să le schimbe, fie să achiziţioneze, pentru prima dată, astfel de bunuri. Intenţiile de achiziţie se îndreaptă spre TV color la 17% din gospodării; urmează maşina automată de spălat, computerul şi aragazul cu câte 16% intenţii de achiziţie, autoturismul, cu 14%. Presupunând că intenţiile de cumpărare s-ar transpune în practică, tot nu se ajunge la o dotare cu bunuri de folosinţă îndelungată a gospodăriilor populaţiei la nivelul dorit, disponibilităţile băneşti ale populaţiei îndreptându-se spre achiziţionarea, în continuare, a unor astfel de bunuri, datorită înzestrării scăzute. Numai că, dacă în anul 2003, 21% dintre gospodării ar fi vrut să achiziţioneze un computer, înzestrarea populaţiei cu astfel de bunuri a sporit cu doar două puncte procentuale (de la 1,8% la 3,8%), la fel, în cazul autoturismului: 18% din gospodării ar fi vrut să-l achiziţioneze, dar procentul celor care au reuşit este de sub 2%. Din păcate, o parte importantă a populaţiei declară că nu îşi poate permite, din motive financiare, o serie de dotări şi bunuri de folosinţă îndelungată: 78% dintre gospodării nu îşi pot permite să instaleze o centrală termică, deşi ar obţine un confort mai mare ca şi un randament mai bun la încălzirea locuinţei. Din ancheta ICCV (2003) a rezultat că în 42% din gospodăriile studiate s-a apreciat că veniturile nu ajung nici pentru strictul necesar, iar la alte 37%, de-abia se face faţă strictului necesar. Prin urmare, 79% dintre gospodării sunt sub nivelul de trai decent şi în doar 21% dintre gospodării subiecţii plasează gospodăria lor la nivelul decent. Situaţiile cele mai grave se întâlnesc în gospodăriile în care sunt numai pensionari (cu 43% sub strictul necesar, cumulat, 96% se află sub nivelul de trai decent), gospodăriile numai de agricultori, respectiv cele de agricultori şi pensionari (cu câte 92% sub pragul decent). Prin urmare, prezenţa salariilor este cea care conduce la aprecieri ceva mai favorabile ale nivelului de trai. Pe ansamblul subeşantionului rural din 2003, 74% dintre subiecţi sunt nemulţumiţi de veniturile pe care le obţin, în timp ce 14% sunt mulţumiţi, iar pe o scală de la 1 la 10, care exprimă la o extremă sărăcia şi la alta bogăţia, 85% din subiecţi se plasează pe primele cinci poziţii. 11 CONDIŢIILE DE VIAŢĂ ÎN MEDIUL RURAL 163 După cum se observă, atât datele obiective, cât şi cele subiective converg spre a evidenţia un nivel cu totul nesatisfăcător al veniturilor şi consumului populaţiei din rural. EVALUAREA DE CĂTRE POPULAŢIA DIN RURAL A EFECTULUI SCHIMBĂRILOR POSTDECEMBRISTE ASUPRA CONDIŢIILOR DE VIAŢĂ Este bine-cunoscut faptul că evaluările pe care oamenii le fac în legătură cu stările de fapt au o relevanţă multiplă, şi aceasta pentru că avem de-a face cu o perspectivă personală (un filtru personal de raportare) asupra acelor stări de fapt. Apropierea oamenilor de caracteristicile stării evaluate este în dependenţă de capacitatea de judecată obiectivă (care, fără a fi egal distribuită, nu lipseşte nimănui, în afara cazurilor de natură psihologică). Evaluările reprezintă însă şi o stare de spirit, pentru că ele sunt influenţate de aşteptările şi sistemele proprii de valori etc. Prin proceduri metodologice adecvate de cercetare se ajunge la situaţia în care evaluările unei colectivităţi (sau eşantion reprezentativ) să se apropie mult de starea de fapt. Pe aceste considerente sunt, dealtfel, dezvoltate cercetările de calitate a vieţii, prin care se surprinde atât dimensiunea individuală, cât şi cea colectivă a evaluări, a situaţiilor de viaţă în care trăiesc oamenii, iar o astfel de perspectivă nici nu poate fi suplinită prin alte mijloace. Oamenii înşişi sunt cei mai în măsură să spună ceea ce ei simt şi gândesc despre viaţa lor, nu li se poate pretinde din exterior să se declare fericiţi dacă sunt nefericiţi şi invers, dar se poate interveni pentru schimbarea condiţiilor care sunt sursă de nemulţumire şi frustrare. Tocmai cu un astfel de obiectiv în minte am inclus în analiza condiţiilor de viaţă ale populaţiei din mediul rural imaginea pe care o au oamenii despre situaţia lor şi a semenilor lor, despre schimbările care au avut loc recent în societate. Solicitându-le oamenilor să compare situaţia actuală din domeniul condiţiilor de viaţă cu perioada anterioară, respectiv să le proiecteze în viitor, este de-a dreptul surprinzător să constaţi, de exemplu, că 57% dintre subiecţii din mediul rural, din cercetarea ICCV din 2003, consideră condiţiile de viaţă prezente din România a fi mai proaste decât în anul 1989 şi doar 29% le consideră a fi mai bune (soldul negativ din compararea celor două valori este de 28 de puncte procentuale). Manifestând, totuşi, un optimism moderat, o parte dintre subiecţi (35%) cred că în următorii 10 ani, condiţiile de viaţă din România vor fi mai bune decât în prezent, faţă de 27%, care declară contrariul (sold pozitiv de 8 puncte procentuale). Şi în privinţa condiţiilor de viaţă personale prezente, comparativ cu anul 1989, soldul evaluărilor este puternic negativ, de 33 de puncte procentuale (62% consideră înrăutăţire, faţă de 29%, care au evaluări pozitive). De asemenea, 2003 nu a fost un an mai bun, comparativ cu anul 2002, soldul negativ fiind de 33 de puncte procentuale (46% declară înrăutăţirea, iar numai 13% declară îmbunătăţirea condiţiilor de viaţă personale). 164 IOAN MĂRGINEAN 12 Inechitatea schimbărilor postdecembriste este un alt element puternic evidenţiat de către subiecţi, categoria de populaţie cea mai defavorizată este considerată a fi cea a muncitorilor, urmată de cea a ţăranilor: cu 73%, respectiv 64% din răspunsuri care reclamă defavorizarea (soldurile negative ale evaluărilor fiind de 66 de puncte procentuale pentru muncitori şi de 46 de puncte procentuale pentru ţărani). La rândul lor, intelectualii sunt evaluaţi a nu fi fost afectaţi semnificativ de schimbări: câte 25% din subiecţi răspund cu favorizaţi, respectiv cu defavorizaţi, în timp ce 29% consideră că intelectualii nu au fost mai favorizaţi nici defavorizaţi (20% nu pot da un răspuns). Favorizaţi de schimbări sunt consideraţi a fi fost politicienii (86% dintre subiecţi), directorii şi alt personal de conducere (81%) şi întreprinzătorii (69%). Evaluarea şanselor de reuşită în viaţă reprezintă o altă componentă a stării de spirit a populaţiei. Şi aici rezultatele cercetării sunt puternic negative. În timp ce 61% dintre subiecţi consideră că au şanse reduse de afirmare în viaţă, doar 10% sunt încrezători şi evaluează că au şanse ridicate, iar, împreună cu varianta de răspuns satisfăcătoare, se ajunge la 34%. Posibilitatea de a obţine un loc de muncă este considerată a fi scăzută de către 78% din subiecţi. Accesul la formele de învăţământ dorite este evaluat mai favorabil. Totuşi, 32% din subiecţi percep o accesibilitate scăzută, în timp ce 25% consideră a avea accesibilitate înaltă pentru ei sau cei apropiaţi lor (împreună cu varianta satisfăcător, se ajunge la 60% dintre răspunsuri). Este de observat însă că avem de-a face, aici, atât cu un sentiment de descurajare cât şi cu un orizont de aşteptare relativ scăzut faţă de urmarea unor forme mai înalte de învăţământ. De fapt, preocupările cele mai presante ale populaţiei se refereau la preţuri, impozite şi şomaj. Astfel, 89% dintre subiecţi au declarat că se tem mult de creşterea preţurilor, 83%, de impozite şi 42%, de şomaj (ultimul răspuns trebuie comparat cu reprezentarea salariţilor în eşantion, respectiv de 20%, iar în totalul gospodăriilor studiate, de 30%). Desigur, preţurile şi impozitele sunt puse în relaţie cu veniturile de care dispun. Astfel, la întrebarea, dacă se simt ameninţaţi de ceva (deşi aici soldul este favorabil, fiind de 45 de puncte procentuale, 21% au răspuns cu da, iar 66% cu nu, în timp ce 11% nu-şi dau seama dacă sunt ameninţaţi de ceva), între ameninţările enumerate pe primul loc sunt situate veniturile mici, (respectiv) sărăcia cu 50% din răspunsuri, cumulat pe trei posibilităţi de răspuns se ajunge ca 57% dintre cei care se simt ameninţaţi să indice drept domeniu veniturile mici, urmează ameninţările ce le reprezintă şomajul, securitate scăzută, războaie în zonă sau boala, cu câte 6–8% din răspunsuri. Tot în această zonă converg şi propunerile populaţiei pentru îmbunătăţirea calităţii vieţii. Crearea de locuri de muncă se situează pe locul întâi, cu 29% din subiecţi şi 34% din cei care au răspuns la întrebare. Cumulat pe trei solicitări (primul rând, al doilea şi al treilea), ajunge ca 40% dintre subiecţi să indice locurile de muncă drept mijloc de rezolvare a îmbunătăţirii calităţii vieţii populaţiei. Pe 13 CONDIŢIILE DE VIAŢĂ ÎN MEDIUL RURAL 165 locul al doilea se situează nevoia unei salarizări mai bune, cu 20% dintre subiecţi, iar cumulat, cu 32% dintre subiecţi. Ne oprim aici cu analiza indicatorilor obiectivi şi subiectivi pentru descrierea condiţiilor de viaţă ale gospodăriilor populaţiei din rural. O considerăm, desigur, incompletă, dar ea este, totuşi, relevantă şi avem de-a face cu o situaţie cel puţin îngrijorătoare, dacă nu de-a dreptul explozivă. Faptul că s-a ajuns în această situaţie se datorează, fie şi parţial, modalităţii în care s-a realizat tranziţia, schimbările introduse nefiind în măsură să conducă la îmbunătăţirea de ansamblu a condiţiilor de viaţă ale populaţiei din rural. CONSIDERAŢII FINALE Fără îndoială că România se numără printre ţările care dispun de condiţii naturale favorabile vieţii şi activităţii umane. Am în vedere, deopotrivă, aşezarea geografică a României, distribuţia formelor de relief, clima, vegetaţia şi fauna, resursele naturale ale solului şi subsolului, pentru a le enumera pe cele mai importante. Aceste elemente favorabile au atras o locuire umană timpurie şi continuă, ceea ce a condus, în timp, la dezvoltarea unei civilizaţii sedentare predominant rurale. Condiţiile oferite traiului în spaţiu deschis dau perenitate ruralului în societatea românească, iar ele nu pot fi nicidecum contrapuse cerinţelor dezvoltării moderne, cu atât mai puţin invocate pentru starea de dezvoltare cu totul insuficientă în care se află România. Slaba dezvoltare economică a ruralului, precum şi efectele acesteia asupra condiţiilor de viaţă ale populaţiei are, în primul rând, cauze de natură istorică şi politică. Spun de natură istorică, având în vedere prelungirea excesivă în perioada modernă a relaţiilor feudale (semifeudale) în agricultură (aspect lămurit prin analizele socioistorice şi economice). Cât priveşte cauzele politice, mă refer, în ordine cronologică, la întârzierea adoptării măsurilor de reformă agrară până după primul război mondial, dar mai ales la intervenţia brutală din perioada regimului comunist, cu cotele obligatorii, iar apoi cu desfiinţarea proprietăţii private în agricultură şi organizarea formelor socialiste de exploatare agricolă (în ultimă fază, IAS-urile şi CAP-urile), pentru ca, în ultimul deceniu de existenţă, să treacă la o aşa-zisă sistematizare, care presupunea restrângerea ruralului prin evacuarea şi desfiinţarea satelor mai izolate şi introducerea şi în rural a locuinţelor tip bloc. La rândul lor, aceste schimbări nu aveau cum să nu afecteze şi comportamentul economic al oamenilor, să descurajeze iniţiativele individuale, ducând la resemnare şi orientare cu precădere spre supravieţuire. Într-un fel de înţeles, ruralul şi agricultura sunt părţile cele mai puţin dezvoltate ale unei societăţi ea însăşi insuficient dezvoltată. În fapt, aşa cum arată multe analize, inclusiv cele referitoare la dezvoltarea umană din Human Developement Reports, România nu a reuşit să valorifice adecvat potenţialul său material şi uman de dezvoltare, situându-se mult în urma unor ţări cu condiţii mai 166 IOAN MĂRGINEAN 14 puţin favorabile. Ceea ce nu este de înţeles şi nici de acceptat este perpetuarea stării în care se află ruralul. La urma urmei, de-a lungul timpului, tocmai din rural şi agricultură au provenit cele mai multe resurse pentru dezvoltarea României atât cât s-a realizat, numai că beneficiile nu s-au răsfrânt şi asupra lui, ori s-au răsfrânt mult mai puţin decât asupra oraşelor. În întreaga istorie modernă (secolele XIX–XX) satul a fost dezavantajat în relaţie cu oraşul, el nefiind inclus pe traiectul dezvoltării şi modernizării, ci servind ca bazin de recrutare a resurselor umane şi de prelevare a resurselor economice. După 1989, cu excepţia retrocedării proprietăţii asupra pământului (de menţionat că în alte ţări foste socialiste s-a menţinut permanent dreptul de proprietate privată asupra pământului, indiferent de formele exploataţiilor agricole), operaţie neîncheiată încă, populaţia rurală este lăsată să se descurce singură în procesul extrem de anevoios al trecerii la economia de piaţă, inclusiv pentru procurarea în totalitate a inventarului agricol. Or, în industrie, societăţilor comerciale le-a fost lăsate în administrare mijloacele de producţie, statul reţinând însă capitalul bancar, domeniu în care s-a profitat cel mai mult în anii tranziţiei. La 15 ani de la reintroducerea proprietăţii private în agricultură, activitatea în acest domeniu a rămas, în mare parte, neprofesionalizată, sunt mulţi ţărani şi puţini fermieri, într-o economie preponderent de subzistenţă. Producţia agricolă depinde în continuare, în mod covârşitor, de starea vremii: dacă plouă la timp şi în cantităţi optime, se fac producţii bune; este secetă sau, dimpotrivă, exces de umiditate şi din când în când inundaţii ca în acest an, producţiile scad. Numai că nici atunci când producţia este consistentă, ea nu poate influenţa în bine starea economică a producătorilor. Recoltele le rămân în magazii, pentru că nu le pot valorifica, iar ceea ce vând este sub preţul de cost. Din această cauză rămân şi multe terenuri necultivate. În atare condiţii, în ultimii ani este evident că agricultura nu a mai fost utilizată ca resursă de dezvoltare în societate, comerţul exterior trecând de la exportul forţat de produse agricole dinainte de 1989 la cealaltă extremă, a importurilor, în detrimentul producţiei interne, dar în avantajul importatorilor şi, într-o anumită măsură, a consumatorilor. DIRECŢII DE ACŢIUNE Anii care urmează, prin integrarea în UE, devin hotărâtori pentru reconfigurarea ruralului şi a activităţilor economice, inclusiv a agriculturii. Nu se va obţine ceea ce mulţi oameni doresc, respectiv de a avea în continuare un rural semnificativ, puternic economic, cu o agricultură şi fermieri integraţi în UE, fără adoptarea unor politici economice, sociale şi de mediu ale dezvoltării durabile. În viitor vor fi mai multe resurse pentru investiţii, dar ele nu sunt totul. Este necesară dezvoltarea capitalului uman prin şcolarizare adecvată, profesionalizarea activităţii în agricultură şi diversificarea ocupaţiilor în mediul rural. Integrarea în UE oferă şansa 15 CONDIŢIILE DE VIAŢĂ ÎN MEDIUL RURAL 167 modernizării agriculturii, deşi cu un cost important ce îl vor suporta agricultorii, dacă procesele care vor avea loc vor fi gestionate cu cea mai mare atenţie. Direcţiile în care consider că ar trebui acţionat, în vederea dezvoltării şi modernizării ruralului, pentru ca acesta să devină un mediu prielnic de viaţă şi un factor activ în societate, implicând un interval de timp variabil pentru o acţiune sau alta, indiferent de ciclurile electorale. Domeniul administraţiei publice Perfecţionarea împărţirii administrativ-teritoriale existente, având drept criteriu fundamental facilitarea şi multiplicarea contactelor dintre unităţile componente (satele, în cadrul comunei, zonele, în cadrul judeţului) prin scurtarea distanţelor şi crearea premiselor unui cât mai bun management. a. Înfiinţarea de noi comune. Se impune diminuarea considerabilă a distanţelor pe care locuitorii satelor trebuie să le străbată până la primărie şi, pe care, evident că şi funcţionarii ar trebui să le parcurgă pentru a ajunge la cetăţeni. Mărimea distanţei respective nu ar trebui să depăşească 5 km (o oră de mers pe jos). Corelat şi cu o mărime minimă a numărului de locuitori, criteriul scoaterii satelor din izolare fizică ar putea conduce la crearea de noi, câteva sute, poate mii de comune cu primăriile lor într-un interval rezonabil de timp. b. Structurarea zonelor metropolitane. Includerea localităţilor din imediată apropiere (acele continuum-uri urban– rural) în zona metropolitană a oraşelor care au funcţii regionale puternice, păstrându-se statutul administrativ distinct (propria primărie şi instituţiile aferente). Pericolul unei astfel de acţiuni ar fi ca transferurile financiare să se facă în avantajul oraşului: resursele provenite din localităţile limitrofe să meargă la centru, în loc ca, de la acesta din urmă, resursele să se îndrepte spre fostul rural. c. Înfiinţarea de noi judeţe. Scoaterea din izolare a unor zone teritoriale şi constituirea de noi judeţe. Vizez cu precădere zonele montane, separate prin condiţii naturale de restul teritoriului. La rândul său, judeţul Ilfov, care înconjoară Bucureştiul, este inadecvat plasat. Ar trebui dispus doar la est de Bucureşti. Nu cred că ar trebui revenit la judeţele istorice pentru a satisface orgolii locale. Probabil nu va fi nevoie de mai mult de 6–7 noi judeţe, dar cu efecte dintre cele mai bune pentru locuitorii din zonele, acum, izolate şi în care are loc un proces de depopulare rapidă. În acelaşi timp, trebuie luată în considerare utilizarea mai consistentă de resurse pentru dezvoltarea ţării, inclusiv a ruralului şi pe calea împrumutului public, cu atât mai mult cu cât valoarea îndatorării publice este mult mai redusă în România, ca proporţie din PIB, decât în multe ţări ale UE. d. Reorganizarea regiunilor de dezvoltare (NUTS I–III). Judeţele ar trebui să reprezinte în continuare nivelul de jos (bază) al organizării regiunilor de dezvoltare şi singurele care au şi atribuţii administrative. 168 IOAN MĂRGINEAN 16 Cât priveşte actualele regiuni de dezvoltare, se impune cu necesitate abandonarea ideii că ele ar putea fi altceva decât eventual simple zone de raportare statistică. Dealtfel, ele nici nu pot fi integrate în sistemul NUTS pe trei niveluri, deoarece sunt prea multe pentru regiunea de dezvoltare de nivel maxim, în raport cu numărul de locuitori (singurul criteriu al UE, şi care cere un număr de populaţie cuprins între 3 şi 7 milioane locuitori). Vor fi necesare cel mult 4–5 regiuni de dezvoltare (faţă de 8 în prezent). Aceste regiuni de dezvoltare au atribuţii strict de gestionare a fondurilor. La nivel intermediar s-ar putea desemna un număr de 20–25 regiuni de dezvoltare, prin grupare a două, cel mult trei judeţe contingente unele cu altele. Criteriile de delimitare sunt exclusiv de natură teritorială. Nu sunt necesare instituţii distincte de gestionare, atribuţiile respective urmând să revină fiecărei administraţii judeţene pentru proiectul iniţiat în colaborare cu celălalt (celelalte) judeţ(e). Domeniul economic a. Dezvoltarea infrastructurii rutiere la nivel local, concomitent cu aceea de la nivel naţional. Separarea administrării drumurilor pe componentele: naţional, judeţean şi comunal, nu justifică neimplicarea autorităţilor centrale în construcţia de drumuri din afara aşa-zisului sistem naţional. Până la urmă, toate drumurile sunt naţionale, pentru că oricine le poate folosi. Scoaterea din izolare a satelor datorită lipsei podurilor şi a căilor de acces este o condiţie primară pentru a ne putea aştepta la dezvoltarea acestora. b. Intervenţia publică decisivă şi diferenţiată în favoarea agricultorilor cu proprietăţi mici de teren agricol, de la asigurarea executării gratuite a lucrărilor agricole mecanice pentru gospodăriile de agricultori vârstnici cu proprietăţi de 1–2 ha teren agricol, la subvenţii consistente pe produs, în cazul agricultorilor care intră pe piaţă, în acord cu practica UE. O atenţie specială merită a fi acordată măsurilor de realizare a preconizatei şi necesarei concentrări a exploataţiilor agricole, astfel încât ea să ne conducă la o nouă spoliere a agricultorilor. c. Constituirea de unităţi (în parteneriat public/privat) de prestări servicii pentru comercializarea produselor agricole, inclusiv la export. d. Suport pentru sectorul nonagricol, pentru a completa şi dezvolta structura economică a ruralului, acum preponderent agricolă. e. Protecţia mediului natural, prevenirea şi combaterea poluării, executarea de lucrări de îmbunătăţiri funciare şi pentru retenţia apelor în bazine, regularizarea cursurilor apelor curgătoare, plantarea de arbori, însămânţarea pajiştilor etc. Domeniul social a. Dimensionarea reţelei şcolare pe criterii multiple şi nu exclusiv pe numărul de elevi şi asigurarea în cea mai mare parte a frecventării de către copii a ciclului primar în sat. Sisteme alternative de asigurare a prezenţei elevilor la şcolile 17 CONDIŢIILE DE VIAŢĂ ÎN MEDIUL RURAL 169 din alte localităţi, prin transport şi/sau cazare în cămine, plasarea elevilor în gazdă la familiile colegilor, cel puţin pe perioadele de iarnă, cu acoperirea cheltuielilor. b. Ajutor substanţial acordat specialiştilor care lucrează în mediul rural şi care doresc să rămână în localitate, indiferent de domiciliul anterior. c. Organizarea de centre de resurse pentru elaborarea de proiecte de dezvoltare locală şi de management al acestora. d. Acordarea de sprijin material (burse) elevilor din rural pentru a urma şcoli de profil agricol pe toate nivelurile de profesionalizare. e. Extinderea sistemului formării profesionale iniţiale şi continue pentru adulţii din mediul rural. f. Acordarea de locuri subvenţionate în învăţământul superior pentru studenţii proveniţi din familiile sărace de agricultori. g. Majorarea considerabilă a nivelului alocaţiilor pentru copii, eventual alocaţii suplimentare. Extinderea şi la nesalariaţi a sistemului de indemnizaţii pentru creşterea copilului de până la 2 ani produce efecte perverse, în sensul că se nasc copii mulţi în familii cu status economic scăzut şi puţin orientate spre dezvoltarea capitalului uman, dar sprijinul dispare sau se diminuează drastic pentru copiii mari. În schimb, să se acorde alocaţii substanţiale care ajută copiii şi familiilor lor pe perioade mai mari, inclusiv în timpul şcolii. h. Majorarea mai pronunţată ale cuantumului pensiilor pensionarilor proveniţi din fostele CAP-uri. i. Dezvoltarea reţelei teritoriale de servicii de asistenţă socială. j. Intervenţie pentru relocarea, la cerere, a locuitorilor din cătunele izolate greu accesibile, prin reconstrucţia casei pe amplasamente adecvate. * ** Argumentul că nu ar fi resurse pentru astfel de cheltuieli nu este unul de netrecut. Pe de o parte, prin descentralizare, instituţiile centrale şi judeţene rămân cu mai puţine atribuţii, prin urmare trebuie să rămână şi cu mai puţin personal şi mai puţine cheltuieli, iar resursele disponibile să fie repartizate la baza structurii administrative. Pe de altă parte, fondurile europene pot fi implicate pentru realizarea unei reforme profunde în administraţia publică, pentru investiţii în infrastructură şi dezvoltarea durabilă în mediul rural, precum şi pentru sporirea cheltuielilor sociale. În acelaşi timp, trebuie luată în considerare utilizarea de resurse pentru dezvoltarea ţării, inclusiv pe calea împrumutului public, cu atât mai mult cu cât valoarea îndatorării publice este mult mai redusă în România, ca proporţie din PIB, decât în unele ţări din UE. La baza formulării acestor propuneri se situează convingerea că: – o localitate, fie ea şi cu câteva sute de locuitori, care dispune de primărie, şcoală, cabinet medical şi punct farmaceutic, biserică, servicii publice, personal de specialitate oferă mult mai multe şanse de îmbunătăţire a condiţiilor de viaţă, prin 170 IOAN MĂRGINEAN 18 acţiuni conjugate şi diversificate ale populaţiei şi autorităţilor, decât un sat izolat, unde populaţia este lăsată să se descurce singură. BIBLIOGRAFIE 1. Alber, Jens, Tony, Fahey, Perception of Living Condition in an Enlarged Europe, Luxembourg, 2004. 2. Fahey, Tony, et al., Quality of Life in Europe, Luxembourg, 2004. 3. Mărginean, Ioan, Bălaşa, Ana, (coord.), Calitatea vieţii în România, Bucureşti, Editura Expert, 2002. 4. Mărginean, Ioan, Modelul social românesc. Orizont 2025, „Calitatea Vieţii”, nr. 3–4, 2004. 5. Mihăilescu, Adina, Metodologia de calcul a minimului de trai decent şi de subzistenţă pentru o familie de agricultori, „Calitatea Vieţii” nr. 1–4, 2002. 6. Socol, Gheorghe, Evoluţie, involuţie şi tranziţie în agricultura României, Bucureşti, IRLI, 1999. 7. Zamfir, Cătălin, Analiza critică a tranziţiei, Iaşi, Editura Polirom, 2004. 8. *** Anuarul Statistic al României, Bucureşti, INS, 2004. 9. *** Condiţiile de viaţă ale populaţiei din România, Bucureşti, INS, 2005. 10. *** Coordonate ale nivelului de trai în România. Veniturile şi consumul populaţiei în anul 2004, Bucureşti, INS, 2005. 11. *** Eurobarometrul rural, Bucureşti, FSD, 2002. 12. *** Human Development Report, UNDP, serie din anul 1990. 13. *** Social Protection in the Candidate Countries. A Comparative Analysis, Luxembourg, 2004 14. *** Raportul Naţional al Dezvoltării Umane, serie din anul 1996. 15. *** Recensământul populaţiei şi locuinţelor din 18 martie 2002, INS, 2003. his study presents a diagnosis of the living conditions of Romanian rural population regarding dwelling, household T revenues, and consuming, concluding with the analysis of life satisfaction self-perception by subjects. The results obtained enhance a critical situation in this area (living conditions of the Romanian rural population), asking for practical intervention, in order to improve the present situation. 